钦定古今图书集成/明伦汇编/氏族典/第268卷 > 王质
## 钦定古今图书集成/明伦汇编/氏族典/第268卷 > 王质

按《宋史王祜传》：“祜子旭，旭子质，字子野，少师事杨亿，
以荫补太常寺奉礼郎。后献文召试，赐进士及第，被
荐为馆阁校勘，改集贤校理，累迁尚书祠部员外郎，
通判苏州。州守黄宗旦得盗铸者百馀人，下狱，喜见
于色，质曰：‘以术钩人，寘之死而又喜，仁者之政固如是乎’？宗旦惭沮，为薄其罪。还判尚书刑部，知蔡州。州”
人岁时祀吴元济庙，质毁之，为更立狄仁杰、李愬像
而祠之。徙卢州。盗杀其徒，并赀而遁，捕得之。质论盗
死大理，以法不当死，降监舒州灵仙观。逾年，韩琦知
审刑院，请盗杀其徒，非自首者勿原，著为令。于是郑
戬、叶清臣皆言质非罪。起知秦州，迁度支郎中，徙荆
湖北路转运使，擢天章阁待制，出知陕州，卒。质家世
富贵，兄弟习为骄侈，而质克己好善，自奉简素如寒
士。范仲淹贬饶州，质持酒往饯，或以诮质，质曰：“范公
贤者，得为之党，幸矣。”世以此益贤之。